
Funkcionális módszerek alkalmazhatóságának vizsgálata nemperturbatív kvantumrendszerekben

Kulcsszavak: Anharmonikus oszcillátor; Funkcionális renormálási csoport; Lokális potenciál közelítés
Erősen kölcsönható kvantum rendszerekben a perturbációszámítás működésképtelennek bizonyul, így nemperturbatív módszerek alkalmazását és fejlesztését nagy érdeklődés övezi. A funkcionális technikák, mint a Feynman-féle pályaintegrálokon alapuló módszerek, számos rendszerben ígéretes matematikai eszköznek bizonyulnak. Dolgozatomban egy ilyen módszert, az egzakt renormálási csoportot alkalmaztam az erősen csatolt anharmonikus oszcillátorra. Rámutattam, hogy a perturbációszámítással ellentétben, a lokális potenciál közelítés a csatolási állandó nagyságától lényegében függetlenül reprodukálja az egzakt eredményeket. A rendszer effektív potenciálját rácson és Taylor-módszerrel is előállítottam, kitűnő egyezést találva. Utóbbi eset teljesen általános kezeléséhez kidolgoztam egy új formalizmust, mely mind analitikus, mind numerikus szempontból számottevően csökkenti a számítási igényeket. Várhatóan a formalizmus bonyolultabb, térelméleti rendszerekben is alkalmazhatóvá tehető.



